b"\n_START_ARTICLE_\nCan Car\xc3\xb3s del Rech\n_START_SECTION_\nDescripci\xc3\xb3\n_START_PARAGRAPH_\nEs tracta d'una casa formada per dos cossos. La part original \xc3\xa9s una masia t\xc3\xadpica, de dues plantes, amb coberta a dues vessants a laterals i cornisa catalana. La porta principal \xc3\xa9s d'arc de mig punt, adovellada. Al pis superior, les finestres s\xc3\xb3n g\xc3\xb2tiques amb arc conopial, d'entre elles destaca la central molt m\xc3\xa9s treballada, amb arc conopial g\xc3\xb2tic i dentat amb arquets, les impostes s\xc3\xb3n decorades. La finestra de la planta baixa, a la dreta \xc3\xa9s amb ampit, brancals i llinda rectangular de pedra monol\xc3\xadtica. El parament \xc3\xa9s arrebossat i pintat de blanc._NEWLINE_La tercera part esquerra de la casa correspon a un altre habitatge, de construcci\xc3\xb3 nova, que es va afegir m\xc3\xa9s tard, al segle XX, aprofitant una part de l'antiga per\xc3\xb2 sense mantenir l'estructura. L'interior \xc3\xa9s totalment reformat i la porta met\xc3\xa0l\xc2\xb7lica del garatge, amaga la porta original, amb dovelles de pedra monol\xc3\xadtica._NEWLINE_Destaca a la fa\xc3\xa7ana un rellotge de sol, de cer\xc3\xa0mica blanc i blau amb l'any de la remodelaci\xc3\xb3 fet per Vicens 1996._NEWLINE_A pocs metres, davant l'edifici, encara es conserva l'antic paller, el qual s'utilitza com a porxo per als cotxes."